Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 528/14/8803	Košice II, 29.12.2014
EEČ : 2-64-542-2014

U Z N E S E N I E

Trestná vec:	obvinený XXXXX 
Zločin:	Útok na verejného činiteľa podľa § 323 odsek 1 písmeno a, písmeno b, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno b) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

	V trestnej veci vedenej proti obvinenému XXXXX pre zločin útoku na verejného činiteľa  podľa § 323  ods. 1 písm. b), ods. 2 písm. c) Trestného zákona, ktorého sa mal dopustiť tak, že :

dňa 13.08.2014 v čase okolo 18.30 hod. fyzicky napadol policajta Mestskej polície XXXXX pošk. XXXXX služobne zaradeného na policajnej stanici XXXXX - Juh v čase služby pri výkone jeho právomocí zverených mu podľa § 8 odsek 1 zák. č. 564/1991 ZB. o obecnej polícii tak, že počas toho , ako pošk. XXXXX na ul. Topoľovej č. 20 v Košiciach pred predajňou XXXXX vyzýval inú osobu dopúšťajúcu sa priestupku proti verejnému poriadku k upusteniu od tohto konania  a proti tejto použil aj iné oprávneniav rámci plnenia jeho základných úloh, zozadu k nemu aj napriek upozorneniu pristúpil a pokúsil sa ho udrieť do oblasti hlavy, kde tento útok pošk. XXXXX reflexívne odvrátil, načo obvinený odbehol opodiaľ, z tašky vybral prázdnu fľašu od piva, ktorú rozbil o zem tak, že mu v ruke  ostalo rozbité hrdlo od fľaše, vyzval pošk. XXXXX k aktivite so slovami ,, no poď „ a po výzve pošk. Smereka k upustenia od tohto konania , spravil obvinený krok k nemu a rukou s rozbitým hrdlom tejto sklenej fľaše v tesnej blízkosti  XXXXX spravil pohyb smerujúci na jeho telo, kde mu fľašu z ruky tento reflexívne vykopol, načo následne obvinený utiekol do priestorov centrálneho príjmu Fakultnej nemocnice L. Pateura na ul. Rastislavovej v Košiciach, kde po jeho dobehnutí pri nasadzovaní pút na ruky sa mu obvinený zahryzol do oblasti stehna, čím pošk. Smerekovi spôsobil zranenie vyžadujúce jednorázové ošetrenie bez práceneschopnosti.   

lebo je trestné stíhanie neprípustné podľa § 9 odsek 1 písmeno b

Odôvodnenie:
Vyšetrovateľ k Okresného riaditeľstva PZ XXXXX uznesením podľa § 199 ods. 1 Tr. por. sp. zn. XXXXX z  13.08.2014 začal trestné stíhanie za  prečin útoku na verejného činiteľa  podľa § 323  ods. 1  Trestného zákona .

 Následne  uznesením vyššie uvedenej spisovej značky zo dňa 30.10.214 vzniesol obvinenie XXXXX za zločin útoku na verejného činiteľa  podľa § 323  ods. 1 písm. b), ods. 2 písm. c) Trestného zákona na tom skutkovom základe , ako je to uvedené vo výrokovej časti tohto uznesenia.

	Hore uvedený skutkový stav bol v prípravnom konaní preukázaný nasledovnými dôkazmi :

	Svedok - poškodený XXXXX   vo svojom výsluchu uviedol, že inkriminovaného dňa asi o 18.20 hod. počas výkonu služby pred predajňou XXXXX v Košiciach na ul. Topoľovej č. 20 vyzval doposiaľ nestotožnenú osobu, aby upustila od porušovania verejného poriadku. Keď začal riešiť uvedené konanie, tak od smetných košov pristúpil k nemu obvinený a začal naňho verbálne útočiť. Vzápätí obvinený naňho zaútočil pravou rukou, ale tento útok vykryl. Následne obvinený úmyselne rozbil pivovú fľašu o zem a s fľašou v ruke naňho skríkol ,, poď “ a chcel ho touto fľašou zasiahnuť, ale tento útok vykryl. Napokon obvinený sa dal na útek a chytil ho až v budove centrálneho príjmu, kde pri nasadzovaní pút, ho kusol do stehna ľavej nohy..  

	Svedecká výpoveď XXXXX, príslušníčky Mestskej polície v Košiciach korešponduje so svedeckou výpoveďou pošk. XXXXX.

	Pravdivosť vyššie uvedených skutočností potvrdzujú aj listinné dôkazy : úradný záznam o zdržaní osoby, zápisnica o zadržaní a lekárske správy. 

Po vyhodnotení vyššie produkovaných dôkazov je nutné uzavrieť, že obvinený spáchal skutok uvedený vo výrokovej časti citovaného uznesenia.	

	Na strane druhej  z úmrtného listu založeného do vyšetrovacieho spisu vyplýva , že XXXXX , nar. XXXXX, zomrel dňa 09.11.2014.

	Podľa § 9 odsek 1 písmeno d) Trestného poriadku , trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu , kto zomrel.
	
Podľa § 215 ods. 1 písm. d/ Tr. por. prokurátor zastaví trestné stíhanie, ak je trestné stíhanie neprípustné podľa § 9 Trestného poriadku
	
	Vzhľadom na vyššie uvedené skutočnosti bolo potrebné rozhodnúť tak, ako to vyplýva z výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrej Šaro
prokurátor